**מאפייני החשיבה הטיעונית והאפיסטמית של סטודנטים חרדים**

בשנים האחרונות חל גידול חד במספר החרדים הפונים להשכלה גבוהה, ועולה השאלה – מה הם מאפייני החשיבה והכלים עימם מגיעים בוגרי הישיבות אל ספסלי האקדמיה? ובאיזה אופן מאפיינים אלו שונים מאלו של בוגרי מערכת החינוך הכללית? המחקר הנוכחי מבקש להתחקות אחר מאפייני החשיבה הטיעונית ומאפייני החשיבה האפיסטמית של סטודנטים חרדים.

 סטודנטים באקדמיה נדרשים להתמודד עם מגוון רחב של אתגרים טקסטואליים – הם נדרשים להבין טקסטים מורכבים, לשלב ולעמת בין רעיונות בטקסטים שונים, ולהפיק טקסטים, בין אם מדובר בכתיבת תשובה במבחן או בעבודה סמינריונית. הטקסט הטיעוני הוא אחד מסוגות הטקסט הנפוצות באקדמיה. החוקרים והסטודנטים עוסקים בטיעון כאשר מנסים לבסס תיאוריות, להסיק מסקנות מממצאים, ולקבל או לדחות פרשנויות והסברים.

 העיסוק בטקסט הטיעוני מרכזי גם בלימודים בישיבה, ה"שקלא והטריא" התלמודי כולל הבנה של מהלכים טיעוניים בגמרא, העלאת השערות, ביסוסן, הטלת ספק והפרכה של טענות. עם זאת, לימוד הגמרא כולל מטען תרבותי, לשוני ושיטות לימוד, השונים מאלו הקיימים במערכת החינוך הממלכתית, ועולה השאלה באיזה אופן בוגרי הישיבות מתמודדים עם קריאה וכתיבה של טקסטים טיעוניים באקדמיה.

 מאפייני החשיבה הטיעונית קשורים גם לתפיסות האפיסטמולוגיות של התלמיד, כלומר לאמונות שלו אודות הידע באופן כללי – על האופן שבו הידע מתהווה, על טבע הידע, על המקורות והגבולות שלו ועל האופן בו ניתן להצדיק אותו. מכאן, אדם שמחזיק בתפיסות מורכבות אודות הידע, גם סביר יותר להניח שיטען וישפוט טענות באופן מורכב יותר בהקשרים ספציפיים.

כדי לבחון אילו מאפיינים חשיבה טיעונית ואפיסטמית הם ייחודיים לאוכלוסיית הגברים החרדים, אערוך מחקר השוואתי אל מול שתי קבוצות: סטודנטים בוגרי המערכת הממלכתית וסטודנטיות חרדיות.

מלבד ההתחקות אחר מאפייני החשיבה של הסטודנטים החרדים בתחילת דרכם באקדמיה, המחקר יחקור גם את השינוי במאפיינים הללו בעקבות תכנית התערבות שמטרתה היא קידום ההתמודדות של הסטודנטים עם קריאה וכתיבה טיעונית. התכנית תכלול התנסות והוראה מפורשת העוסקת במרכיבי הטיעון, ובאסטרטגיות לקריאה וכתיבה טיעונית.

 להלן השאלות בהן יתמקד המחקר:

א. מאפייני החשיבה הטיעונית - מה הם מאפייני החשיבה הטיעונית של סטודנטים חרדים? באילו היבטים מאפיינים אלו ייחודיים לסטודנטים החרדים בהשוואה לסטודנטים בוגרי החינוך הממלכתי, ובהשוואה לסטודנטיות חרדיות?

ב.  מאפייני החשיבה האפיסטמולוגית - מה הם מאפייני החשיבה האפיסטמית של סטודנטים חרדים?  באילו היבטים מאפיינים אלו שונים ממאפייני החשיבה של קבוצות ההשוואה?

ג. תכנית התערבות - באילו אופנים תכנית התערבות משנה (ומשפרת) את מאפייני החשיבה הטיעונית של סטודנטים חרדים? אילו היבטים של החשיבה הטיעונית משתפרים ובאיזה אופן?  ובאילו אופנים תכנית ההתערבות משנה את מאפייני החשיבה האפיסטמולוגית של סטודנטים חרדים?

**תרומת המחקר**

המחקר הנוכחי הוא אחד החלוצים בנוגע ליכולות הלמידה ולמאפייני החשיבה של סטודנטים חרדים באקדמיה, ואחד הבודדים המבקש לבחון היבטים אלו גם בכלים כמותיים ובמדגמים גדולים יחסית. בשנים האחרונות הופכת אוכלוסיית הסטודנטים החרדים משולית למרכזית ומספרם של הסטודנטים הולך וגדל. עולה שאלה לגבי "כלי החשיבה" איתם מגיעים הסטודנטים מהישיבה לאקדמיה, ולגבי המאפיינים החשיבה שלהם. המחקר הנוכחי לא מתמקד רק בנקודת הפתיחה של הסטודנטים החרדים, אלא הוא מבקש גם לבחון האם תכנית ההתערבות והלימודים במכינה קדם אקדמית מובילה לשיפור בהישגים ושינוי במאפייני החשיבה. למחקר יש גם מטרה יישומית – פיתוח תכנית לימודים אקדמית שתסייע לסטודנטים לשפר את היכולת שלהם להתמודד עם קריאה וכתיבה של טקסטים טיעוניים.

 תרומה נוספת של המחקר היא העמקה והצגת ממצאים חדשים בנוגע לזיקות בין מאפייני החשיבה הטיעונית למאפייני החשיבה האפיסטמית. הוא בוחן את ההיבטים הטיעוניים והאפיסטמיים בהקשר של קבוצות בעלי רקע תרבותי שונה, והוא עשוי לשפוך אור נוסף על הזיקות שבין רקע תרבותי לבין מאפייני חשיבה ותפיסות אפיסטמיות. אחד המוקדים השאלות המרכזיות במחקר כיום הוא אודות השינויים בתפיסות האפיסטמיות בעקבות תכניות התערבות ארוכות טווח, ואני סבור שיש בכוחו של המחקר להציג ממצאים חדשים בתחום זה.

**אוכלוסיית המחקר ושיטות מחקר**

האוכלוסייה בה מתמקד מחקר זה היא סטודנטים בתחילת דרכם באקדמיה – במכינה הקדם אקדמית או בשנה הראשונה ללימודיהם. בחרנו להשוות את הסטודנטים החרדים לשתי קבוצות מרכזיות – סטודנטים בוגרי המערכת הממלכתית וסטודנטיות חרדיות. ההשוואה נועדה לבחון אילו מאפיינים של החשיבה הטיעונית והאפיסטמית הם ייחודיים לגברים החרדים, ואילו דפוסים משותפים גם לקבוצות האחרות.

 המדגם במחקר יכלול 320 סטודנטים, מתוכם 160 סטודנטים חרדים, 80 סטודנטים מהאוכלוסייה הכללית ו-80 סטודנטיות חרדיות. המסלול העיקרי לשילוב גברים חרדים באקדמיה הוא המכינות הקדם אקדמיות, והמחקר יתמקד בכיתות של סטודנטים חרדים, גברים ונשים, משני מוסדות אקדמיים מרכזיים בירושלים. בנוסף לכך, תיערך השוואה לסטודנטים מהאוכלוסייה הכללית במסלולי מכינה קדם אקדמית, וגם מכיתות של קורסי קריאה וכתיבה אקדמית בתואר ראשון.

במהלך המחקר אעשה שימוש בארבעה כלים מרכזיים: א. שאלון פרטים אישיים, ב. משימת כתיבה טיעונית, ג. משימת הבנת הנקרא טיעונית, ד. שאלון אפיסטמי.

 השאלון יאסוף נתונים על פרטים נוספים שעשויים להיות רלוונטיים כמו: גיל, מקום מגורים, ניסיון קדם אקדמי קודם (קורסי הכנה לבגרות, מכינות אחרות), השכלה אקדמית וישיבתית של ההורים, השתייכות לזרם (ליטאי, חסידי וספרדי), חזרה בתשובה של ההורים, ושם המוסד החינוכי בחינוך היסודי, בחטיבת הביניים ובתיכון.

הכלי השני הוא מטלות הכתיבה הטיעונית. משימת כתיבה טיעונית היא אחת השיטות הנפוצות להערכת מיומנות הטיעון. במסגרת המטלה מוצגת בפני הנבחנים סוגיה חברתית, ועליהם לכתוב חיבור טיעוני, שבו הם מציגים את עמדתם ומבססים אותה. מדובר בדגם רווח בו נעשה שימוש בפסיכומטרי ובבגרות במדינת ישראל, וגם בארה"ב וברחבי העולם. במחקר הנוכחי תינתן לסטודנטים ארבעים וחמש דקות לכתיבה, זמן סביר שמאפשר לכותבים לתכנן, לכתוב ולערוך את החיבור בנינוחות יחסית.

המחוון יתבסס על הקריטריונים המקובלים במחקר להערכת כתיבה טיעונית: א. מורכבות הנימוק; ב. התמודדות עם עמדה נגדית; ג. בהירות הטענה והנימוקים; ד. הרלוונטיות של הנימוקים; ה. הסתייגויות ומגדירים; ו. הערכה הוליסטית על החיבור כולו. לצד ההערכה באמצעות המחוון, תיערך הערכה "מלמטה למעלה" (Bottom-Up), כלומר ניסיון להתחקות אחר דפוסים שלא ניתן עליהם הדעת במחוון, או שהתיאור שלהם מצריך תיאור ניתוח איכותני. בכל חיבור וחיבור המעריכים ינסו לזהות תופעות שלא הוגדרו מראש, ולאחר מכן יבחנו האם מדובר בדפוס שחוזר על עצמו וייחודי לחרדים או לבוגרי החינוך הממלכתי.

 הכלי השלישי הוא משימת קריאה טיעונית, בה הנבחן נדרש להתמודד עם טקסט טיעוני ולהשיב על שאלות. המחקרים עושים שימוש בסוגים שונים של שאלות כדי להעריך את יכולת הניתוח הטיעונית: זיהוי הטקסט כטקסט טיעוני ("מה המטרה של כותב הטקסט?"), איתור חלקי הטיעון ברמה מקומית בפסקה מסוימת, עמידה על הטענה המרכזית של הטקסט כולו , זיהוי יחסים בתוך נימוק (למשל סיבה ותוצאה), זיהוי עמדה נגדית בטקסט ואופן ההתמודדות עימה, ועמידה על יחסים שונים בין רעיונות בטקסט (ניגוד, הוספה, והסתייגות). סוגיה שעשויה להקשות על עריכת המחקר הוא חוסר היכרות של הנבדקים עם המונחים הנוגעים לטיעון (למשל טענה ונימוק), ולכן חשוב לבחון ניסוחים שונים של שאלות מראש או לחלופין להסביר למשתתפים מראש על המונחים.

כדי להעריך את התפיסות האפיסטמיות אעשה שימוש הן בשאלון אפיסטמי, והן כלי בניתוח של היבטים אפיסטמיים במשימות הכתיבה. המחקר הראשון שישמש אותי כדי לאפיין את התפיסות האפיסטמולוגיות הוא שאלון אפיסטמי, מאחד מהשאלונים בהם נעשה שימוש כיום. השאלון יהווה המשך של משימת קריאה, ועל כן הוא יותאם לתחום הדעת ולהקשר הספציפי. הכלי השני שישמש אותי באיסוף נתונים אודות מאפייני החשיבה האפיסטמית הוא משימת הכתיבה הטיעונית. הטיעון הכתוב כולל היבטים שעשויים להעיד על תפיסות אפיסטמיות. ההיבטים האפיסטמיים בכתיבה טיעונית נבחנו בהרחבה, ובמחקר הנוכחי אעשה שימוש בשלושה קריטריונים מרכזיים להערכת ההיבטים האפיסטמיים – התמודדות עם עמדה נגדית, סמנים מחייבים אפיסטמיים וסייגים אפיסטמיים.

**תכנית התערבות**

החלק השני של המחקר כולל תכנית התערבות ארוכה יחסית של מספר חודשים במכינה החרדית הקדם אקדמית. תכנית ההתערבות תתפרס על פני חודשיים וחצי, ותכלול סדרה של 10 שיעורים שבועיים כפולים, המתמקדים בהתנסות בכתיבה ובקריאה של טקסטים טיעוניים, תוך הוראה מטה-קוגניטיבית של הטיעון. התכנית תיערך במערך של pre-post, עם מבחן התחלתי ומבחן סופי דומה בתום התקופה.

המטרה של התכנית היא לבחון האם וכיצד מאפייני החשיבה הטיעונית של הסטודנטים מתפתחים בעקבות ההתערבות, ולבחון אילו היבטים משתנים ואלו נותרים דומים. כמו כן, התכנית תבחן האם הוראה המתמקדת בטיעון משנה גם את הדפוסים האפיסטמיים של הסטודנטים.

**מצב המחקר**

הצעת המחקר תשלח בחודש ינואר 2017 לוועדה כדי לקבל את אישורה. התכנית היא להתחיל בשלבים הראשונים של המחקר כבר בשנת 2017, ולסיים לאסוף את רוב הממצאים עד אמצע שנת 2018.